Nordjyllands Politi har i de seneste dage fået mindst fire henvendelser angående en falsk politimand, der kontakter ældre medborgere i deres hjem og påstår, at han kommer fra politiet. En af dem, der har været udsat for det, er Jonna Olsen, som bor i lejlighed det centrale Aalborg. Fredag bankede den falske politimand på Jonna Olsens dør for at minde hende om, at hun skal huske, at låse sin rollator fast. Rollatoren stod nemlig ulåst i opgangen. - Jeg tænkte, at det var pænt af ham, at komme og sige det, siger Jonna Olsen til TV2 Nord. Men manden, der udgav sig for at være politimand, vil også ind i Jonna Olsens lejlighed. - Pludselig vader han bare ind og smider sin jakke. Det var lidt underligt, siger Jonna Olsen. Jonna Olsen sagde ingenting til manden, og hun overvejede heller ikke, at han måske slet ikke arbejdede for politiet. Stjal 2000 kroner Den falske politimand var i Jonna Olsens lejlighed i omkring 15 minutter. De talte om løst og fast, og manden sagde, at det var vigtigt, at hun passede på sine penge og smykker. - Dum, som jeg var, viste jeg ham min pung, hvor der lå 2000 kroner i. Jeg tror, jeg gjorde det for at vise ham, at jeg havde styr på mine penge, siger Jonna Olsen til TV2 Nord. Den falske politimand lagde pungen op på et højt skab, og smuttede kort efter igen. Da Jonna skulle have pungen ned fra skabet, opdagede hun, at de 2000 kroner var væk. - Jeg blev meget overrasket og anmeldte det straks til politiet, siger Jonna Olsen. "Han må have holdt øje med mig" Efterfølgende har Jonna Olsen tænkt meget på, hvordan den falske politimand kunne vide, at det var hendes rollator, der stod i opgangen. Der bor nemlig også mange andre ældre mennesker i lejlighedskomplekset. - Han må have holdt øje med mig og set mig gå med rollatoren. Det er meget ubehageligt, siger Jonna Olsen. Episoden har taget hårdt på hende, og hver gang telefonen ringer, eller det ringer på døren, får hun gåsehud og bliver bange. - Jeg er bange for at være her i mit eget hjem, men jeg bliver jo nødt til at blive her, siger hun med gråd i stemmen. Den falske betjent Jonna Olsen er ikke alene om den ubehagelige oplevelse. Nordjyllands politi har nemlig fået fire henvendelser fra ældre, som har haft besøg af den falske politimand. Hos alle fire har manden påstået, at han er fra politiet og kommer for at efterforske et kriminelt forhold. I virkeligheden er han ude efter at stjæle penge fra de ældre mennesker. Det er lykkedes for ham to gange blandt andet hos Jonna Olsen i det centrale Aalborg, i Vejgaard, i Hjallerup og i Løkken. Nordjyllands Politi opfordrer til, at man ved henvendelse fra civilt politi forlanger, at se politilegitimation inden man lukker dem ind. Hvis man har oplevet at blive opsøgt af politi, der ikke kan fremvise legitimation, så kan man kontakte politiet på 114.

Opsummering:
Jonna Olsen fra Aalborg har fået stjålet 2000 kroner, efter en falsk politimand løj sig ind i hendes lejlighed. Nu er hun bange, hver gang det ringer på døren.